**Centrum poľského jazyka a kultúry**

**Centrum Języka i Kultury Polskiej**

**Zakladajúca listina**

*Preambula*

Centrum poľského jazyka a kultúry/Centrum Języka i Kultury Polskiej (ďalej len centrum) je osobitná jednotka fungujúca pri Katedre slovanských jazykov FHV UMB. Vzniklo z iniciatívy Katedry slovanských jazykov FHV UMB v spolupráci s Poľským inštitútom v Bratislave a Veľvyslanectvom Poľskej republiky v Slovenskej republike ako najvýznamnejšími partnermi centra pri napĺňaní cieľov jeho činnosti. Vznik centra odsúhlasil Akademický senát FHV UMB na svojom zasadnutí dňa 20. júna 2012. Činnosť centra je chápaná nielen ako propagácia poľského jazyka a kultúry, ale aj ako fórum výmeny skúseností a nadväzovania kontaktov medzi slovenskou a poľskou kultúrnou verejnosťou.

*Článok 1*

**Názov**

1. Slovenský názov centra je **Centrum poľského jazyka a kultúry.**

2. Poľský názov centra je **Centrum Języka i Kultury Polskiej.**

3. Centrum môže používať skratku názvu v slovenskom jazyku „CPJaK“ ako aj skratku názvu v poľskom jazyku „CJiKP“.

**Sídlo**

1. Centrum sídli v miestnosti č. C313 nachádzajúcej sa v priestoroch Katedry slovanských jazykov Fakulty humanitných vied UMB na Ružovej 14 v Banskej Bystrici.

2. Oficiálna adresa sídla: Tajovského 40, 974 01 Banská Bystrica.

*Článok 2*

**Cieľ a náplň činnosti**

Prioritnými cieľmi a náplňou činnosti centra sú:

1. Propagovať štúdium poľského jazyka a kultúry na Univerzite Mateja Bela v Banskej Bystrici.

2. Spolupracovať so slovenskými a poľskými vedeckými a kultúrnymi centrami.

3. Aktívne spolupracovať so Štátnou vedeckou knižnicou v Banskej Bystrici pri rozširovaní knižničného fondu novozriadeného Centra slovanských štúdií v rámci ŠVK o poloniká, a tiež pri príprave rôznych kultúrno-vzdelávacích a kultúrno-spoločenských podujatí organizovaných ŠVK v Banskej Bystrici.

4. Rozširovať fond polonistickej študovne a filmotéky na Katedre slovanských jazykov FHV UMB, ktoré budú prístupné celej akademickej obci UMB. Organizovať Študentský filmový klub polonistov, kde sa študenti UMB budú môcť oboznámiť s poľskými filmami a v následnej diskusii zamyslieť nad poľskou filmovou tvorbou.

5. Organizovať formou seminárov a diskusných fór stretnutia s osobnosťami poľskej vedy, kultúry a politiky.

6. Realizovať vedecký výskum v oblasti slovensko-poľského medzikultúrneho dialógu a priebežne prezentovať jeho výsledky.

7. Vydávať publikáciu *Język Polski i Kultura*.

8. Organizovať prekladateľské dielne pre študentov študijného programu Poľský jazyk a kultúra.

9. Pripravovať prezentácie umeleckých prác študentov polonistiky.

10. Zabezpečovať účasť študentov polonistiky na letných školách poľského jazyka a na iných vzdelávacích pobytoch v Poľsku.

11. Vytvoriť a prevádzkovať internetovú stránku, kde budú širokej verejnosti prezentované informácie o aktivitách centra.

12. Perspektívne realizovať kurzy poľského jazyka ako cudzieho pre verejnosť s možnosťou ich ukončenia certifikovanou skúškou.

*Článok 3*

**Partneri**

1. Úlohou centra je nadväzovať spoluprácu s partnermi z univerzít a iných

vedecko - kultúrnych inštitúcií v Poľsku a polonistických pracovísk v zahraničí.

2. Úlohou centra je nadviazať úzku spoluprácu so slovenskými polonistickými akademickými a vedeckými ustanovizňami, ako aj s inštitúciami z oblasti kultúry.

3. V čase vzniku sú partnermi centra:

a) Poľský inštitút v Bratislave,

b) Veľvyslanectvo Poľskej republiky v Slovenskej republike,

c) Instytut Nauk o Kulturze Uniwersytetu Śląskiego w Katowicach (Inštitút kulturológie Sliezskej univerzity v Katoviciach),

d) Szkoła Języka i Kultury Polskiej Uniwersytetu Śląskiego (Škola poľského jazyka a kultúry Sliezskej univerzity).

*Článok 4*

**Organizačná štruktúra**

Centrum nezriaďuje organizačné jednotky.

*Článok 5*

**Personálne zabezpečenie**

1. Činnosť centra personálne zabezpečujú zamestnanci Katedry slovanských jazykov FHV UMB vyučujúci v študijnom programe Poľský jazyk a kultúra, a to v rámci svojich pracovných povinností na Katedre slovanských jazykov FHV UMB.

2. Činnosť centra zabezpečuje lektor poľského jazyka vyučujúci na Katedre slovanských jazykov FHV UMB v študijnom programe Poľský jazyk a kultúra, a to v rámci svojich pracovných povinností na Katedre slovanských jazykov FHV UMB.

3. Personálna štruktúra centra sa môže rozširovať o pracovníkov, ktorí nie sú zamestnancami Fakulty humanitných vied UMB. Takíto pracovníci nemajú za vykonanú prácu nárok na mzdu z prostriedkov Fakulty humanitných vied UMB. Prípadná odmena za vykonanú prácu je vyplácaná z iných zdrojov.

4. Všetci pracovníci centra sú rovnako a nerozdielne zodpovední za prípravu a realizáciu plánov činnosti centra.

5. Pracovníci majú za úlohu využívať všetky dostupné prostriedky na dosiahnutie cieľov centra.

6. Všetci pracovníci centra majú právo vystupovať a konať v mene centra po predchádzajúcom súhlase ostatných pracovníkov.

*Článok 6*

**Kontrola činnosti**

1. Činnosť centra je oprávnený kontrolovať Akademický senát FHV UMB, dekan Fakulty humanitných vied UMB a vedúci Katedry slovanských jazykov FHV UMB.

2. Pracovníci centra sú povinní raz ročne formou výročnej správy informovať o svojej činnosti :

a) vedúceho Katedry slovanských jazykov FHV UMB,

 b) dekana Fakulty humanitných vied UMB,

 c) riaditeľa Poľského inštitútu v Bratislave,

 d) Veľvyslanectvo Poľskej republiky v Slovenskej republike.

*Článok 7*

**Finančné a materiálne zabezpečenie**

1. Centrum ako jednotka fungujúca pri Katedre slovanských jazykov FHV UMB nehospodári s vlastným majetkom.

2. Centrum na svoju činnosť využíva finančné prostriedky a materiálne vybavenie Katedry slovanských jazykov FHV UMB, prostriedky získané z grantových projektov, dary a  príspevky od tretích osôb poukazované za účelom napĺňania cieľov centra na Fakultu humanitných vied UMB.

*Článok 8*

**Záver**

1. Centrum začína realizovať svoju činnosť od začiatku ak. roku 2012/2013.

2. Centrum je založené na dobu neurčitú.

V Banskej Bystrici, dňa 9. 10. 2012

**Podpisy**

Andrzej Jagodziński Doc. PhDr. Vladimír Biloveský, PhD.

Riaditeľ Poľského inštitútu v Bratislave Dekan Fakulty humanitných vied UMB